बिलासपुर विधानसभा सीट पर भाजपा के अमर अग्रवाल और कांग्रेस के शैलेष पांडेय के बीच है। भाजपा से अग्रवाल की टिकट तो पक्की समझी जा रही थी, पर शैलेष पांडेय का नाम कई पुराने और बड़े दावेदारों को किनारे कर आखिरी मौके पर तय किया गया। इसका असर भी दिखा। प्रदेश कांग्रेस महामंत्री अटल श्रीवास्तव के समर्थकों ने टिकट की घोषणा होते ही कांग्रेस भवन में अपनी पार्टी के वरिष्ठ नेताओं के खिलाफ नारेबाजी की, धरना दिया और तोडफ़ोड़ की। प्रचार की रणनीति बनाने के लिए बुलाई गई पहली ही बैठक में एक अन्य दावेदार अशोक अग्रवाल ने प्रत्याशी शैलेष पांडेय को तैश में आकर चुनाव जीत लेने की चुनौती दी। अटल श्रीवास्तव ने भी पार्टी के वरिष्ठ नेताओं पर नाराजगी उतारी। एक और दावेदार अरुण तिवारी भी नाराज चल रहे हैं। हालांकि संगठन ने अटल श्रीवास्तव और उनके समर्थक महेश दुबे को लोकसभा चुनाव के लिए समन्वयक बनाकर व्यस्त कर दिया है पर अशोक अग्रवाल और अरुण तिवारी की नाराजगी का नतीजा यह दिखाई दे रहा है कि वे और उनके समर्थक पांडेय के पक्ष में घूमते नहीं दिखाई दे रहे हैं।